เจนเนอราลี่ลุยภัยน้ำท่วมเปิดขายแน่
เจนเนอราลี่ เผยไร้ปัญหาทำประกันภัยต่อ เหตุเป็นบริษัทในเครือต่างชาติ แถมได้เบี้ยต่ำ
26 ม.ค. 2555

เจนเนอราลี่ เผยไร้ปัญหาทำประกันภัยต่อ เหตุเป็นบริษัทในเครือต่างชาติ แถมได้เบี้ยต่ำ
นายคีธ บรูคส์ ประธานเจ้าหน้าที่บริหารและกรรมการ บริษัท เจนเนอราลี่ ประกันชีวิต (ไทยแลนด์) และบริษัท เจนเนอราลี่ ประกันภัย (ไทยแลนด์) เปิดเผยว่า บริษัทไม่มีปัญหาในการทำประกันภัยต่อไปยังต่างประเทศ เพราะเป็นบริษัทในเครือของบริษัทข้ามชาติกลุ่มเจนเนอราลี่จากอิตาลี ซึ่งได้รับการจัดอันดับความน่าเชื่อถือในระดับที่ดีในยุโรป
ทั้งนี้ ได้ทำประกันภัยต่อไปยังบริษัทแม่ คือ กลุ่มเจนเนอราลี่ อิตาลี ส่วนหนึ่ง และอีกส่วนหนึ่งได้ทำประกันภัยต่อไปยังบริษัทประกันภัยรายอื่นๆ ในราคาเบี้ยประกันภัยที่ไม่ได้ปรับขึ้นมาก แต่ยืนยันว่าได้ราคาถูกกว่าบริษัทประกันภัยไทย แต่ไม่ได้หมายความว่าเราจะขายเบี้ยประกันภัยน้ำท่วมในราคาที่ถูกกว่าบริษัทประกันภัยไทย เพราะต้องใช้อัตราเบี้ยประกันตามความเสี่ยงในแต่ละพื้นที่
นายบรูคส์ กล่าวว่า พร้อมสนับสนุนการจัดตั้งกองทุนส่งเสริมประกันภัยพิบัติ วงเงิน 5 หมื่นล้านบาท ผู้ที่ได้ประโยชน์จริงๆ คือ ประชาชนคนไทยและประเทศไทย ไม่ใช่บริษัทประกันภัย เพราะการมีกองทุนดังกล่าวจะทำให้เบี้ยประกัน ภัยน้ำท่วมสำหรับชาวไทยถูกลง